Drag

Drag (lulesamisk: Ájluokta) er et sted i Hamarøy kommune i Nordland. Stedet har postnummer 8270 for husstander og 8271 for postbokser. 

Befolkningen på Drag er i hovedsak nordmenn og lulesamer. 

Fra 1. januar 2020 ble Drag en del av Nye Hamarøy kommune, da Hamarøy kommune/Hábmera suohkan og Divtasvuona suohkan/Tysfjord kommunes vestside ble slått sammen.  Tidligere var Drag et viktig knutepunkt i Tysfjord kommune. 

Stedet ligger 20 mil nord for Bodø og ca. 12 mil sør for Narvik. Drag ligger 4 km fra avkjøring fra europavei 6.

I Drag er Árran, et Julevsáme guovdásj/lulesamisk senter m/museum.

Samferdsel 
Det er fergeforbindelse mellom Drag og Kjøpsvik. Ferga og riksvei 827 er et alternativ til Europavei 6 og ferga Bognes–Skarberget.

Historie 
Den tyske okkupasjonsmakten etablerte stor virksomhet i Tysfjord under andre verdenskrig. Sementfabrikken i Kjøpsvik var viktig, og riksvei 50 og Polarbanen skulle bygges. Krigsfanger var viktig arbeidskraft ved siden av tyske og norske arbeidere. På Drag ble det etablert flere fangeleirer: en polakkleir, en tsjekkerleir og tre russeleirer for sovjetiske fanger. 

Ved krigens slutt var det ca. 1000 russere, 285 polakker og 175 tsjekkere på Drag. De arbeidet med jernbanebygging langs Dragsvatnan, på veiarbeid og skogsarbeid med tømmer og ved. To fangeleirer for russere, samt russerkirkegården lå vest for Havnneset i Drag sentrum. Fangeleiren for polakker lå ved veien på et nes inn mot Dragsvannet, og leiren for tsjekkere lå ved veien sør for Dragsvannet. 

De sovjetiske fangene som ble begravet på Drag, ble etter krigen flyttet til Tømmerneset for igjen å bli flyttet til Tjøtta sovjetiske krigsgravplass under Operasjon Asfalt.

Referanser 

Fergesteder i Nordland
Bosetninger i Hamarøy
Tettsteder i Nordland